Novozvolený generálny tajomník OSN sa pred pár dňami veľmi nešťastne vyjadril, že lídri európskych krajín by nemali počúvať vôľu svojich občanov a mali by naplno otvoriť svoje hranice. Priznám sa, že pri takýchto vyjadreniach som naozaj rád, že žijeme na Slovensku a nie niekde v silno liberálnej krajine, kde sú politici schopní vítať migrantov so zamiešanou teroristickou ingredienciou ukrytou niekde medzi nimi.
Snem Smeru mal význam minimálne z jedného pohľadu. Pokiaľ chceme mať istotu kontinuálnych a stabilných myšlienok vo vláde, je to určite to lepšie zlo na našej politickej scéne. Smer naviac preukázal zdravie svojich sociálno-demokratických myšlienok. Hovorím to najmä pri pohľade na to, ako sa myšlienky tejto politickej doktríny vyvíjajú na západ od nás.
Novými sociálno-demokratickými témami vo svete sú najmä témy, v rámci ktorých sa sociálna demokracia stavia na stranu tých, ktorí sú podľa nej utláčaní. Do sociálnej demokracie sa tak dostáva feminizmus, LGBTI téma, podpora migrantov a ich vítanie a rôzne ekologické témy, na ktoré sa západní sociálni demokrati (napr. YES) pozerajú celkom radikálnym pohľadom. Aj takéto radikálne organizácie však zabúdajú na fakt, že lídri demokratických krajín sú nimi v prvom rade preto, lebo si ich do tých pozícii zvolili občania. Je teda samozrejmé, že by mali plniť ich vôľu.
Ak sa teda na Slovensku dlhodobo ukazuje, že nie je pripravené na tieto moderné témy, nie je možné ich presadzovať. Uvoľnenie migračnej politiky naviac nebude možné presadzovať nikdy, trápny a extrémistický feminizmus dúfam taktiež nie, pretože v ponímaní mladých európskych socialistov je to niekedy až "mužofóbia". Preto som presvedčený, že môžeme byť radi za sociálno-demokratickú politiku, ktorú ponúka Smer. Myslí v nej v prvom rade na Slovákov a na ďalších dlhodobých a integrovaných obyvateľov Slovenska. Poctivo pracujúci človek (nie nutne vzdelaný) sa má podľa mojej mienky taktiež v krajine dobre a prejav predsedu strany na sneme jasné ukázal, že toto sa nezmení.
Záverom som teda rád, že sa ako Slováci nenecháme ovládať niekde z hora a vieme byť na medzinárodnom poli dostatočne asertívni. Je to veľmi dôležité najmä preto, aby sme neskĺzli do myšlienok, do akých nám skĺzavajú úradníci a ľudia z Bruselu – teda do myšlienok úplne mimo reality.